Il-Kunsill illum estenda l-mandat tal-operazzjoni militari tal-Politika ta' Sigurtà u ta' Difiża Komuni (PSDK) tal-UE fil-Mediterran - EUNAVFOR MED IRINI - sal-31 ta' Marzu 2023 . Id-deċiżjoni ttieħdet wara r-Rieżami Strateġiku tal-operazzjoni li sar mill-Kumitat Politiku u ta' Sigurtà. F'dan il-kuntest, il-Kunsill iddefinixxa b'mod aktar preċiż l-arranġamenti prattiċi għad-disponiment ta' oġġetti ssekwestrati mill-operazzjoni meta timplimenta l-embargo tan-NU fuq l-armi fil-Libja. Kuntest EUNAVFOR MED IRINI (il-kelma Griega għal "paċi") tnediet fil-31 ta' Marzu 2020, ftit wara l-Konferenza ta' Berlin dwar il-Libja f'Jannar 2020, bħala kontribut konkret min-naħa tal-Unjoni Ewropea għall-proċess stabbilit mill-komunità internazzjonali biex tappoġġa r-ritorn għall-paċi u l-istabbiltà fil-Libja. Il-kompitu ewlieni tal-operazzjoni IRINI huwa li tagħti kontribut għall- implimentazzjoni tal-embargo tan-NU fuq l-armi fil-Libja, stabbilit bir-Riżoluzzjoni 1970 (2011) tal-Kunsill tas-Sigurtà tan-NU, bl-użu ta' assi tal-ajru, satellitari u marittimi. B'mod partikolari l-missjoni ser tingħata l-mandat li twettaq spezzjonijiet fuq bastimenti fl-ibħra miftuħa 'l barra mill-kosta Libjana li jkunu suspettati li qed iġorru armi jew materjal relatat lejn u mil-Libja bi ksur tal-embargo fuq l-armi fil-Libja. Hija tagħmel dan skont ir-Riżoluzzjoni 2292 (2016) tal-Kunsill tas-Sigurtà tan-Nazzjonijiet Uniti u r-riżoluzzjonijiet sussegwenti tal-KSNU. Barra minn hekk, l-Operazzjoni IRINI twettaq monitoraġġ tal-ksur imwettaq permezz ta' rotot tal-ajru u tal-art. Hija taqsam l-informazzjoni miġbura man-Nazzjonijiet Uniti. Bħala kompiti sekondarji, EUNAVFOR MED IRINI wkoll: - tissorvelja u tiġbor informazzjoni dwar esportazzjonijiet illeċiti mil-Libja ta' żejt, żejt mhux maħdum u prodotti raffinati miż-żejt; - tikkontribwixxi għall-bini ta' kapaċità u t-taħriġ tal-Gwardja tal-Kosta u l-Flotta Navali tal-Libja; - tikkontribwixxi biex jixxekkel il-mudell kummerċjali tan-networks ta' faċilitazzjoni ta' dħul klandestin u traffikar ta' bnedmin permezz tal-ġbir ta' informazzjoni u ta' pattulji bl-ajruplani. IRINI titmexxa mill-Kontrammirall Fabio Agostini bħala Kmandant tal-Operazzjoni tal-UE, u l-kwartieri ġenerali tagħha jinsabu f'Ruma, l-Italja. L-UE tniedi l-Operazzjoni IRINI biex tinforza l-embargo fuq l-armi fil-Libja (stqarrija għall-istampa, 31 ta' Marzu 2020) Sit web tal-Operazzjoni IRINI ta' EUNAVFOR MED Operazzjoni Irini: Diskors mir-Rappreżentant Għoli Borrell, 19 ta' Marzu 2021